CELEX: 32021D0856
Language: el
Date: 2021-05-26 00:00:00
Title: Εκτελεστική απόφαση (ΕΕ) 2021/856 της Επιτροπής της 25ης Μαΐου 2021 για τον καθορισμό της ημερομηνίας κατά την οποία η Ευρωπαϊκή Εισαγγελία αναλαμβάνει τα οικεία καθήκοντα διερεύνησης και δίωξης

28.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 188/100
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/856 ΤΗΣ ΕΠΙΤΡΟΠΗΣ
         της 25ης Μαΐου 2021
         για τον καθορισμό της ημερομηνίας κατά την οποία η Ευρωπαϊκή Εισαγγελία αναλαμβάνει τα οικεία καθήκοντα διερεύνησης και δίωξης
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (1), και ιδίως το άρθρο 120 παράγραφος 2 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 120 παράγραφος 2 δεύτερο εδάφιο του κανονισμού (ΕΕ) 2017/1939, η Ευρωπαϊκή Εισαγγελία πρόκειται να αναλάβει τα καθήκοντα διερεύνησης και δίωξης που της ανατίθενται από τον εν λόγω κανονισμό σε ημερομηνία που θα καθοριστεί με απόφαση της Επιτροπής βάσει πρότασης του/της Ευρωπαίου/-ας γενικού/-ής εισαγγελέα, αφού πρώτα συσταθεί η Ευρωπαϊκή Εισαγγελία.
                  
               
                     (2)
                  
                  
                     Στις 7 Απριλίου 2021 η Ευρωπαία γενική εισαγγελέας πρότεινε στην Επιτροπή να αναλάβει η Ευρωπαϊκή Εισαγγελία τα οικεία καθήκοντα διερεύνησης και δίωξης την 1η Ιουνίου 2021.
                  
               
                     (3)
                  
                  
                     Η Ευρωπαϊκή Εισαγγελία αποτελεί αδιαίρετο οργανισμό της Ένωσης που λειτουργεί ως ενιαία Εισαγγελία με αποκεντρωμένη δομή. Το κεντρικό επίπεδό της συγκροτείται από το συλλογικό όργανο, τα μόνιμα τμήματα, τον/την Ευρωπαίο/-α γενικό/-ή εισαγγελέα, τους/τις αναπληρωτές/-ριες Ευρωπαίους/-ες γενικούς/-ές εισαγγελείς, τους/τις Ευρωπαίους/-ες εισαγγελείς και τον/τη διοικητικό/-ή διευθυντή/-ρια. Η Ευρωπαία γενική εισαγγελέας, οι Ευρωπαίοι/-ες εισαγγελείς, οι αναπληρωτές/-ριες Ευρωπαίοι/-ες γενικοί/-ές εισαγγελείς και ο διοικητικός διευθυντής της Ευρωπαϊκής Εισαγγελίας διορίστηκαν με αποφάσεις που εκδόθηκαν, αντίστοιχα, στις 23 Οκτωβρίου 2019 (2), στις 27 Ιουλίου 2020 (3), στις 11 Νοεμβρίου 2020 (4) και στις 20 Ιανουαρίου 2021 (5). Το συλλογικό όργανο συστάθηκε στις 28 Σεπτεμβρίου 2020. Σύμφωνα με το άρθρο 21 παράγραφος 2 του κανονισμού (ΕΕ) 2017/1939, το συλλογικό όργανο ενέκρινε τον κανονισμό διαδικασίας της Ευρωπαϊκής Εισαγγελίας στις 12 Οκτωβρίου 2020. Το συλλογικό όργανο θέσπισε, σύμφωνα με το άρθρο 10 παράγραφος 1 πρώτο εδάφιο του κανονισμού (ΕΕ) 2017/1939, τους κανόνες για τα μόνιμα τμήματα στις 25 Νοεμβρίου 2020. Το προσωπικό της Ευρωπαϊκής Εισαγγελίας, όπως ορίζεται στο άρθρο 2 παράγραφος 4 του κανονισμού (ΕΕ) 2017/1939, έχουν αναλάβει καθήκοντα.
                  
               
                     (4)
                  
                  
                     Το αποκεντρωμένο επίπεδο της Ευρωπαϊκής Εισαγγελίας αποτελείται από Ευρωπαίους/-ες εντεταλμένους/-ες εισαγγελείς που εδρεύουν στα κράτη μέλη τα οποία συμμετέχουν στην ενισχυμένη συνεργασία για τη σύσταση της Ευρωπαϊκής Εισαγγελίας (στο εξής: κράτη μέλη). Το συλλογικό όργανο θέσπισε, σύμφωνα με το άρθρο 114 στοιχείο γ) του κανονισμού (ΕΕ) 2017/1939, τους κανόνες για τους όρους εργασίας των Ευρωπαίων εντεταλμένων εισαγγελέων στις 29 Σεπτεμβρίου 2020. Τουλάχιστον δύο Ευρωπαίοι/-ες εντεταλμένοι/-ες εισαγγελείς θα πρέπει να διοριστούν για κάθε κράτος μέλος πριν από την 1η Ιουνίου 2021. Κατά την ημερομηνία έκδοσης της παρούσας απόφασης, η Ευρωπαϊκή Εισαγγελία είχε ήδη ορίσει τουλάχιστον δύο Ευρωπαίους/-ες εντεταλμένους/-ες εισαγγελείς ανά κράτος μέλος, με εξαίρεση τη Φινλανδία και τη Σλοβενία (6). Η εύλογη προθεσμία για τον διορισμό των υποψηφίων από τα κράτη μέλη για τη θέση Ευρωπαίου/-ας εντεταλμένου/-ης εισαγγελέα έχει ήδη παρέλθει. Η κατάσταση αυτή δεν θα πρέπει να εμποδίσει την αποτελεσματική έναρξη λειτουργίας της Ευρωπαϊκής Εισαγγελίας, λαμβανομένης υπόψη της δυνατότητας του/της Ευρωπαίου/-ας εισαγγελέα των οικείων κρατών μελών να διεξάγει την έρευνα προσωπικά στα εν λόγω κράτη μέλη, με όλες τις εξουσίες, τις αρμοδιότητες και τις υποχρεώσεις του/της Ευρωπαίου/-ας εντεταλμένου/-ης εισαγγελέα, σύμφωνα με το άρθρο 28 παράγραφος 4 του κανονισμού (ΕΕ) 2017/1939.
                  
               
                     (5)
                  
                  
                     Η Ευρωπαϊκή Εισαγγελία έχει λάβει αυτόνομο προϋπολογισμό σύμφωνα με το πολυετές δημοσιονομικό πλαίσιο για τα έτη 2021 έως 2027 (7) ο οποίος εγγυάται την πλήρη αυτονομία και ανεξαρτησία της.
                  
               
                     (6)
                  
                  
                     Σύμφωνα με το άρθρο 44 παράγραφος 1 του κανονισμού (ΕΕ) 2017/1939, το σύστημα διαχείρισης υποθέσεων της Ευρωπαϊκής Εισαγγελίας δημιουργείται και λειτουργεί σε κεντρικό και αποκεντρωμένο επίπεδο. Στο παράρτημα του εν λόγω κανονισμού, το οποίο εισήχθη με τον κατ’ εξουσιοδότηση κανονισμό (ΕΕ) 2020/2153 της Επιτροπής (8), παρατίθενται οι κατηγορίες επιχειρησιακών δεδομένων προσωπικού χαρακτήρα και οι κατηγορίες υποκειμένων των δεδομένων των οποίων τα επιχειρησιακά δεδομένα προσωπικού χαρακτήρα μπορούν να αποτελούν αντικείμενο επεξεργασίας στο ευρετήριο δικογραφιών από την Ευρωπαϊκή Εισαγγελία.
                  
               
                     (7)
                  
                  
                     Σύμφωνα με το άρθρο 78 παράγραφος 5 του κανονισμού (ΕΕ) 2017/1939, το συλλογικό όργανο θέσπισε τους κανόνες εφαρμογής σχετικά με τον υπεύθυνο προστασίας δεδομένων της Ευρωπαϊκής Εισαγγελίας στις 21 Οκτωβρίου 2020. Στις 28 Οκτωβρίου 2020 το συλλογικό όργανο θέσπισε τους κανόνες σχετικά με την επεξεργασία δεδομένων προσωπικού χαρακτήρα από την Ευρωπαϊκή Εισαγγελία. Σύμφωνα με το άρθρο 25 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (9), το συλλογικό όργανο θέσπισε, στις 21 Οκτωβρίου 2020, τους εσωτερικούς κανονισμούς σχετικά με τους περιορισμούς ορισμένων δικαιωμάτων των υποκειμένων των δεδομένων σε σχέση με την επεξεργασία διοικητικών δεδομένων προσωπικού χαρακτήρα στο πλαίσιο δραστηριοτήτων που διενεργεί η Ευρωπαϊκή Εισαγγελία.
                  
               
                     (8)
                  
                  
                     Σύμφωνα με το άρθρο 95 του κανονισμού (ΕΕ) 2017/1939, το συλλογικό όργανο ενέκρινε, στις 13 Ιανουαρίου 2021, τους δημοσιονομικούς κανόνες στους οποίους υπόκειται η Ευρωπαϊκή Εισαγγελία.
                  
               
                     (9)
                  
                  
                     Σύμφωνα με το άρθρο 106 παράγραφος 2 του κανονισμού (ΕΕ) 2017/1939, η Ευρωπαϊκή Εισαγγελία και το Μεγάλο Δουκάτο του Λουξεμβούργου σύνηψαν συμφωνία σχετικά με την έδρα στις 27 Νοεμβρίου 2020. Οι εγκαταστάσεις της Κεντρικής Εισαγγελίας στο Λουξεμβούργο τέθηκαν στη διάθεση της Ευρωπαϊκής Εισαγγελίας.
                  
               
                     (10)
                  
                  
                     Σύμφωνα με το άρθρο 107 παράγραφος 2 του κανονισμού (ΕΕ) 2017/1939, το συλλογικό όργανο ενέκρινε το γλωσσικό καθεστώς της Ευρωπαϊκής Εισαγγελίας στις 30 Σεπτεμβρίου 2020.
                  
               
                     (11)
                  
                  
                     Σύμφωνα με το άρθρο 109 παράγραφος 2 του κανονισμού (ΕΕ) 2017/1939, το συλλογικό όργανο θέσπισε, στις 21 Οκτωβρίου 2020, τους κανόνες για την πρόσβαση του κοινού στα έγγραφα της Ευρωπαϊκής Εισαγγελίας.
                  
               
                     (12)
                  
                  
                     Όλα τα κράτη μέλη κοινοποίησαν στην Επιτροπή τη θέσπιση των μέτρων για τη μεταφορά στο εθνικό δίκαιο της οδηγίας (ΕΕ) 2017/1371 του Ευρωπαϊκού Κοινοβουλίου και του Συμβουλίου (10) και έχουν εν γένει θεσπίσει άλλα κατάλληλα μέτρα για να διασφαλίσουν ότι η Ευρωπαϊκή Εισαγγελία μπορεί να αρχίσει τις επιχειρησιακές της εργασίες.
                  
               
                     (13)
                  
                  
                     Καθώς πληρούνται οι προϋποθέσεις που ορίζονται στο άρθρο 120 παράγραφος 2 δεύτερο εδάφιο του κανονισμού (ΕΕ) 2017/1939, η Ευρωπαϊκή Εισαγγελία έχει συσταθεί και είναι έτοιμη να αναλάβει τα οικεία καθήκοντα διερεύνησης και δίωξης. Συνεπώς, είναι αναγκαίο να καθοριστεί η ημερομηνία κατά την οποία η Ευρωπαϊκή Εισαγγελία θα αναλάβει τα εν λόγω καθήκοντα.
                  
               
                     (14)
                  
                  
                     Σύμφωνα με το άρθρο 120 παράγραφος 2 τρίτο εδάφιο του κανονισμού (ΕΕ) 2017/1939, η ημερομηνία αυτή δεν μπορεί να τοποθετηθεί χρονικά νωρίτερα από τρία έτη μετά την ημερομηνία έναρξης ισχύος του εν λόγω κανονισμού. Καθώς ότι ο κανονισμός (ΕΕ) 2017/1939 τέθηκε σε ισχύ στις 20 Νοεμβρίου 2017, η ημερομηνία αυτή δεν θα πρέπει να είναι προγενέστερη της 20ής Νοεμβρίου 2020.
                  
               
                     (15)
                  
                  
                     Σύμφωνα με το άρθρο 120 παράγραφος 2 πρώτο και τέταρτο εδάφιο του κανονισμού (ΕΕ) 2017/1939, η Ευρωπαϊκή Εισαγγελία ασκεί τα καθήκοντά της επί οποιουδήποτε αδικήματος εμπίπτει στην αρμοδιότητά της το οποίο έχει διαπραχθεί μετά τις 20 Νοεμβρίου 2017 ή, για τα κράτη μέλη που συμμετέχουν στην ενισχυμένη συνεργασία δυνάμει απόφασης εκδοθείσας σύμφωνα με το άρθρο 331 παράγραφος 1 της ΣΛΕΕ, την ημερομηνία που ορίζεται στη συγκεκριμένη απόφαση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ευρωπαϊκή Εισαγγελία αναλαμβάνει τα καθήκοντα διερεύνησης και δίωξης που της ανατίθενται με τον κανονισμό (ΕΕ) 2017/1939 την 1η Ιουνίου 2021.
         
         
            Άρθρο 2
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 25 Μαΐου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 283 της 31.10.2017, σ. 1.
         
            (2)  ΕΕ L 274 της 28.10.2019, σ. 1.
         
            (3)  ΕΕ L 244 της 29.7.2020, σ. 18.
         
            (4)  Αποφάσεις 010/2020 και 011/2020 του συλλογικού οργάνου της Ευρωπαϊκής Εισαγγελίας, της 11ης Νοεμβρίου 2020.
         
            (5)  Απόφαση 003/2021 του συλλογικού οργάνου της Ευρωπαϊκής Εισαγγελίας, της 20ής Ιανουαρίου 2021.
         
            (6)  Αποφάσεις του συλλογικού οργάνου της Ευρωπαϊκής Εισαγγελίας: 19/2020 της 25ης Νοεμβρίου 2020 (διορισμός δέκα Ευρωπαίων εντεταλμένων εισαγγελέων στην Ομοσπονδιακή Δημοκρατία της Γερμανίας)· 020/2020 της 25ης Νοεμβρίου 2020 (διορισμός τεσσάρων Ευρωπαίων εντεταλμένων εισαγγελέων στη Σλοβακική Δημοκρατία)· 021/2020 της 2ας Δεκεμβρίου 2020 (διορισμός δύο Ευρωπαίων εντεταλμένων εισαγγελέων στη Δημοκρατία της Εσθονίας)· 22/2020 της 2ας Δεκεμβρίου 2020 (διορισμός μίας Ευρωπαίας εντεταλμένης εισαγγελέα στην Ομοσπονδιακή Δημοκρατία της Γερμανίας)· 024/2020 της 9ης Δεκεμβρίου 2020 (διορισμός ενός Ευρωπαίου εντεταλμένου εισαγγελέα στη Σλοβακική Δημοκρατία)· 007/2021 της 3ης Φεβρουαρίου 2021 (διορισμός τριών Ευρωπαίων εντεταλμένων εισαγγελέων στη Δημοκρατία της Λιθουανίας)· 008/2021 της 5ης Φεβρουαρίου 2021 (διορισμός τριών Ευρωπαίων εντεταλμένων εισαγγελέων στην Τσεχική Δημοκρατία)· 009/2021 της 10ης Φεβρουαρίου 2021 (διορισμός έξι Ευρωπαίων εντεταλμένων εισαγγελέων στη Ρουμανία)· 010/2021 της 10ης Φεβρουαρίου 2021 (διορισμός δύο Ευρωπαίων εντεταλμένων εισαγγελέων στο Βασίλειο των Κάτω Χωρών)· 016/2021 της 17ης Μαρτίου 2021 (διορισμός μίας Ευρωπαίας εντεταλμένης εισαγγελέα στο Βασίλειο του Βελγίου)· 022/2021 της 7ης Απριλίου 2021 (διορισμός τριών Ευρωπαίων εντεταλμένων εισαγγελέων στη Δημοκρατία της Βουλγαρίας)· 024/2021 της 7ης Απριλίου 2021 (διορισμός δύο Ευρωπαίων εντεταλμένων εισαγγελέων στη Δημοκρατία της Κροατίας)· 025/2021 της 7ης Απριλίου 2021 (διορισμός δύο Ευρωπαίων εντεταλμένων εισαγγελέων στην Τσεχική Δημοκρατία)· 026/2021 της 21ης Απριλίου 2021 (διορισμός τεσσάρων Ευρωπαίων εντεταλμένων εισαγγελέων στη Γαλλική Δημοκρατία)· 027/2021 της 21ης Απριλίου 2021 (διορισμός τεσσάρων Ευρωπαίων εντεταλμένων εισαγγελέων στη Δημοκρατία της Λετονίας)· 031/2021 της 28ης Απριλίου 2021 (διορισμός επτά Ευρωπαίων εντεταλμένων εισαγγελέων στο Βασίλειο της Ισπανίας)· 032/2021 της 28ης Απριλίου 2021 (διορισμός ενός Ευρωπαίου εντεταλμένου εισαγγελέα στη Δημοκρατία της Μάλτας)· 034/2021 της 3ης Μαΐου 2021 (διορισμός δεκαπέντε Ευρωπαίων εντεταλμένων εισαγγελέων στην Ιταλική Δημοκρατία)· 035/2021 της 3ης Μαΐου 2021 (διορισμός τεσσάρων Ευρωπαίων εντεταλμένων εισαγγελέων στην Πορτογαλική Δημοκρατία)· 037/2021 της 6ης Μαΐου 2021 (διορισμός μίας Ευρωπαίας εντεταλμένης εισαγγελέα στη Δημοκρατία της Βουλγαρίας)· 041/2021 της 12ης Μαΐου 2021 (διορισμός ενός Ευρωπαίου εντεταλμένου εισαγγελέα στη Δημοκρατία της Μάλτας)· 045/2021 της 17ης Μαΐου 2021 (διορισμός ενός Ευρωπαίου εντεταλμένου εισαγγελέα στο Βασίλειο του Βελγίου)· 046/2021 της 17ης Μαΐου 2021 (διορισμός δύο Ευρωπαίων εντεταλμένων εισαγγελέων στη Δημοκρατία της Αυστρίας)· 047/2021 της 17ης Μαΐου 2021 (διορισμός πέντε Ευρωπαίων εντεταλμένων εισαγγελέων στην Ελληνική Δημοκρατία)· 048/2021 της 19ης Μαΐου 2021 (διορισμός δύο Ευρωπαίων εντεταλμένων εισαγγελέων στην Κυπριακή Δημοκρατία)· 059/2021 της 19ης Μαΐου 2021 (διορισμός δύο Ευρωπαίων εντεταλμένων εισαγγελέων στο Μεγάλο Δουκάτο του Λουξεμβούργου).
         
            (7)  ΕΕ L 433I της 22.12.2020, σ. 11.
         
            (8)  Κατ’ εξουσιοδότηση κανονισμός (ΕΕ) 2020/2153 της Επιτροπής της 14ης Οκτωβρίου 2020 για την τροποποίηση του κανονισμού (ΕΕ) 2017/1939 του Συμβουλίου όσον αφορά τις κατηγορίες επιχειρησιακών δεδομένων προσωπικού χαρακτήρα και τις κατηγορίες υποκειμένων των δεδομένων των οποίων τα επιχειρησιακά δεδομένα προσωπικού χαρακτήρα μπορούν να αποτελούν αντικείμενο επεξεργασίας στο ευρετήριο δικογραφιών από την Ευρωπαϊκή Εισαγγελία (ΕΕ L 431 της 21.12.2020, σ. 1).
         
            (9)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (10)  Οδηγία (ΕΕ) 2017/1371 του Ευρωπαϊκού Κοινοβουλίου και του Συμβουλίου, της 5ης Ιουλίου 2017, σχετικά με την καταπολέμηση, μέσω του ποινικού δικαίου, της απάτης εις βάρος των οικονομικών συμφερόντων της Ένωσης (ΕΕ L 198 της 28.7.2017, σ. 29).